রাজনীতির বিরোধ ছিল। কিন্তু রাষ্ট্রপতি নির্বাচনে এনডিএ’র প্রার্থী রামনাথ কোবিন্দের জয়ের পর সেই বিরোধ অতীত। তাই সৌজন্য বজায় রাখতে রামনাথের শপথগ্রহণ অনুষ্ঠানে যোগ দেওয়ার জন্য দিল্লি যেতে পারেন মুখ্যমন্ত্রী মমতা বন্দ্যোপাধ্যায়।
আগামী ২৫ জুলাই রাষ্ট্রপতি পদে রামনাথ শপথগ্রহণ করবেন। শোনা যাচ্ছে, রাষ্ট্রপতির শপথগ্রহণের সেই অনুষ্ঠানে উপস্থিত থাকবেন মমতা। শেষমুহুর্তে পরিকল্পনা অপরিবর্তিত থাকলে আগামিকাল, সোমবার দিল্লি রওনা হতে পারেন মুখ্যমন্ত্রী। সম্ভবত সেই কারণেই আগামিকাল, সোমবার ‘মহানায়ক সম্মান’ প্রদানের সরকারি অনুষ্ঠানের সময় পরিবর্তন করে বিকেল ৫টার বদলে ৩টেয় করা হয়েছে। আবার আগামী ২৫ জুলাই কন্যাশ্রী’র সাফল্য উদ‌্‌যাপনের যে সরকারি কর্মসূচি ছিল সেই অনুষ্ঠানটিও পিছিয়ে ২৮ তারিখ করা হচ্ছে বলে খবর। দিল্লি গেলে ২৫ জুলাই রাতে অথবা তার পরদিন শহরে ফিরবেন মুখ্যমন্ত্রী।
মুখ্যমন্ত্রীর ওই সম্ভাব্য কর্মসূচিকে বিশেষভাবে তাৎপর্যপূর্ণ বলে মনে করছেন প্রশাসনের অনেকেই। কেননা, এনডিএ’র তরফে রাষ্ট্রপতি পদে প্রার্থী ঘোষণা হওয়ার পরে তাঁর বিরোধিতাই করেছিলেন মুখ্যমন্ত্রী। এমনকী, পরিচিত কোনও ব্যক্তিকে রাষ্ট্রপতি পদপ্রার্থী করা উচিত বলেও মত প্রকাশ করেছিলেন মমতা। বিরোধী তথা কংগ্রেস শিবির লোকসভার প্রাক্তন স্পিকার মীরা কুমারকে রাষ্ট্রপতি পদপ্রার্থী করে। মমতা মীরাকেই সমর্থন করেছিলেন।

এই বিষয়ে অন্যান্য খবর

গরুর পরে মাছ খাওয়াতেও ‘হিন্দু’ নিষেধাজ্ঞা! বাঙালির পাতে টান 


যদিও অঙ্কের হিসাবে নির্বাচনের আগে রামনাথ অনেকটাই এগিয়ে ছিলেন মীরার থেকে। বস্তুত, নির্বাচনের আগেই স্পষ্ট হয়ে গিয়েছিল, রামনাথই হচ্ছেন দেশের পরবর্তী রাষ্ট্রপতি। তবুও মীরা তথা বিরোধী পক্ষেই থাকার সিদ্ধান্ত নিয়েছিলেন মমতা। তৃণমূল সিদ্ধান্ত নিয়েছিল, ফল যাই হোক না কেন, দলের বিধায়ক এবং সাংসদেরা মীরার পক্ষেই ভোট দেবেন। তার প্রতিফলনও ছিল রাষ্ট্রপতি নির্বাচনের ফলাফলে।
তবে রাষ্ট্রপতি নির্বাচনের চূড়ান্ত ফলাফল আনুষ্ঠানিকভাবে ঘোষণার আগেই স্বাভাবিক সৌজন্যে রামনাথকে অভিনন্দন জানিয়ে টুইট করেছিলেন মুখ্যমন্ত্রী। এবার তাঁর শপথগ্রহণ অনুষ্ঠানেও হাজির থাকতে পারেন তিনি।